**Opis predmetu zákazky**

**1. Predmet zákazky:**

1.1 Predmetom zákazky je zabezpečenie stravovania zamestnancov prostredníctvom stravných poukážok (lístkov) u zmluvných partnerov uchádzača, ktorí sú oprávnení poskytovať stravovacie služby a uchádzač má s nimi uzatvorený zmluvný vzťah.

1.2 Predpokladané množstvo stravných poukážok (lístkov) na obdobie platnosti zmluvy (24 mesiacov) je **144 000 kusov.**

1.3 Stravné poukážky (lístky) sú podľa aktuálnej legislatívy a interných noriem dodávané   
v nominálnej hodnote 4,30 EUR. Uchádzač použije uvedenú výšku nominálnej hodnoty stravnej poukážky (lístka) pri výpočte ceny vo svojej ponuke.

**2. Požiadavky na stravné lístky (poukážky)**

2.1 Stravná poukážka (lístok) musí spĺňať nasledovné:

2.1.1 musí byť označený nominálnou hodnotou, kalendárnym rokom jeho platnosti, číselným alebo čiarovým kódom a minimálne štyrmi ochrannými prvkami proti falšovaniu, používanými pre tlač dokladov a cenných papierov,

2.1.2 musí byť označený názvom a logom uchádzača,

2.1.3 musí byť na ňom uvedené poučenie pre spotrebiteľa upravujúce možnosť jeho použitia.

2.1.4 stravné poukážky (lístky) dodané verejnému obstarávateľovi v mesiacoch november   
a december príslušného kalendárneho roku musia byť vydané s platnosťou do konca nasledujúceho kalendárneho roku.

**3. Ostatné požiadavky súvisiace s predmetom zákazky**

3.1 Uchádzač je povinný dodať verejnému obstarávateľovi stravné poukážky (lístky) v rozsahu množstve, balení (po 500 ks s farebnými rozdeľovačmi 100 ks / 20 ks), kvalite a v príslušnej nominálnej hodnote na miesto plnenia, špecifikované v písomnej objednávke. Uchádzač sa zaväzuje dodať verejnému obstarávateľovi stravné poukážky (lístky) v lehote, uvedenej v rámcovej dohode.

3.2 Stravné poukážky (lístky) bude verejný obstarávateľ odoberať spravidla mesačne, formou písomnej objednávky zasielanej dodávateľovi elektronicky.

3.3 Uchádzač je počas platnosti rámcovej dohody povinný zabezpečovať poskytovanie stravovacích služieb prostredníctvom zoznamu zmluvných stravovacích zariadení, ktorý uchádzač je povinný aktualizovať vždy k poslednému dňu príslušného kalendárneho polroku alebo na vyžiadanie.

3.4 Verejný obstarávateľ si vyhradzuje právo zmeniť výšku nominálnej hodnoty stravného lístka v závislosti od zmien príslušných platných právnych predpisov na území SR upravujúcich predmetnú problematiku, ako aj v súlade s jeho finančnými a rozpočtovými možnosťami.

3.5 Uchádzač je povinný od verejného obstarávateľa spätne odkúpiť stravné poukážky (lístky) najneskôr do 31. januára roka nasledujúceho po roku vyznačenom na stravnom poukážke (lístku) a uhradiť mu späť finančnú čiastku zodpovedajúcu sume, ktorú verejný obstarávateľ za stravné poukážky (lístky) zaplatil. V súvislosti s vrátením nepoužitých stravných lístkov nevzniká uchádzačovi právo na storno poplatky ani na náhradu iných nákladov.

3.6 Uchádzač je povinný poskytovať bezodplatne poradenské služby súvisiace s predmetom zákazky.

3.7 Neakceptovanie zmeny nominálnej hodnoty stravného lístka je dôvod na odstúpenie verejného obstarávateľa od rámcovej dohody.